Krag van die plaas op groot verhoogJaco Schoonwinkel duld nie stories van kabouters by die World’s Strongest Man-kompetisie nie. (Foto: Twitter/WSM) Internasionale kragreuse sal hul storie moet ken – ŉ Suid-Afrikaanse boer staan gereed om hulle ŉ ding of twee te wys. Jaco Schoonwinkel, ŉ boer in die Swellendam-omgewing, het na die eindronde van die World’s Strongest Man-kompetisie in die VSA deurgedring. Die Suid-Afrikaner (wat 1,90 m in sy sokkies staan en die skaal op 150 kg laat kreun) het een van die groepuitdunrondes gewen en hy sal nou vandag en môre saam met die ander topdeelnemers in Myrtle Beach, Suid-Carolina, spiere bult. Volgens Schoonwinkel knaag die senuwees nie meer so erg as tydens die kwalifiseringsproses nie; hy het immers nou al ŉ hele paar sterkmanvrae baie suksesvol beantwoord. “Ek is beslis nou meer ontspanne, terselfdertyd wil ek net op een uitdaging op ŉ slag by die kompetisie konsentreer en my beste gee,” het hy vanuit die VSA aan Maroela Media gesê. Hy is natuurlik trots op sy vertoning in die aanloop tot die eindstryd – om onder die toptien sterkste manne ter wêreld te tel is nie sommer so ŉ hierjy prestasie nie. ????South African Powerhouse Alert! ???????? Jaco Schoonwinkel conquers his heat and earns a ticket to the World's Strongest Man final! ???????? A massive congrats to Jaco and his coach Rory Scheepers! ???? We can't wait to watch you take on the titans of strength in the finals. #wsm2023 pic.twitter.com/1yeY2scw4L — MPG Online (@MPG_Online) April 21, 2023 En sy vrou, Mikayla, vertel dat hy dit ongetwyfeld verdien het. “Hy het ongelooflik hard gewerk om tot hier te kom; ek het trouens nog nooit iemand met soveel deursettingsvermoë ontmoet nie. Jaco oefen vier keer per week en selfs ná ŉ dag se harde werk op die plaas sien hy nogtans kans om ŉ paar ysters te lig,” sê sy. Sy wil bitter graag sien dat sy drome ŉ werklikheid word want sy weet dat dit nie altyd ŉ maklike pad was om tot hier te kom nie. “Dit het báie tyd, beplanning, opofferings en harde werk geverg.” Maar is Schoonwinkel gereed om vir die internasionale kragmanne – en ons praat hier van ouens soos Tom Stoltman en Brian Shaw – te wys dat braaivleis vir soveel meer spierkrag as ŉ proteïendrankie sorg? “Ja, dit het beslis gehelp om krag te bou; veral die hoeveelheid wat ek eet,” het Schoonwinkel laggend vertel. “Ek weet presies wat op ons in die eindronde wag. Ek weet wat elke uitdaging behels en hoe swaar elke sessie sal wees.” Ja-nee, Jaco Schoonwinkel is oorgehaal om sy stempel op die internasionale verhoog af te druk. Die toptiendeelnemers van die World’s Strongest Man-kompetisie (in geen spesifieke volgorde): Pavlo Kordiyaka, Tom Stoltman, Oleksi Novikov, Luke Stoltman, Mitchell Hooper, Mathew Ragg, Jaco Schoonwinkel, Trey Mitchell en Evan Singleton. A new finalist from South Africa ???????? Jaco Schoonwinkel. pic.twitter.com/mR8MdyFGyj — Robert Rees (@Rreesrugby) April 21, 2023